CELEX: 62019TN0099
Language: fi
Date: 2019-02-18 00:00:00
Title: asia T-99/19: Kanne 18.2.2019 — Magnan v. komissio

17.6.2019   
            
            
               FI
            
            
               Euroopan unionin virallinen lehti
            
            
               C 206/42
            
         
      Kanne 18.2.2019 — Magnan v. komissio
      (asia T-99/19)
      (2019/C 206/47)
      Oikeudenkäyntikieli: ranska
      
         Asianosaiset
      
      
         Kantaja: Nathaniel Magnan (Aix-en-Provence, Ranska) (edustaja: asianajaja J. Fayolle)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  ottamaan Euroopan komissiota vastaan nostetun laiminlyöntikanteen tutkittavaksi ja vahvistamaan komission sopimussuhteen ulkopuolisen vastuun SEUT 340 artiklan perusteella,
               
            
                  —
               
               
                  ottamaan kumoamiskanteen Euroopan komission implisiittisestä päätöksestä, jolla se 20.12.2018 päivätyssä kirjeessä kieltäytyi ryhtymästä toimenpiteisiin, tutkittavaksi,
               
            
                  —
               
               
                  asiakysymyksen osalta ensiksi
                  
                              —
                           
                           
                              toteamaan, että sairausvakuutuslain (Loi sur l’Assurance-maladie) 55a §:llä rikotaan
                              
                                          —
                                       
                                       
                                          henkilöiden vapaasta liikkuvuudesta tehdyn sopimuksen 2 artiklaa (syrjimättömyys), 7 artiklaa (oikeus yhdenvertaiseen kohteluun) ja 13 artiklaa (vallitsevan tilan säilyttäminen),
                                       
                                    
                                          —
                                       
                                       
                                          ammattipätevyyden tunnustamisesta annetun direktiivin 2005/36/EY 55 artiklaa,
                                       
                                    
                        
                              —
                           
                           
                              toteamaan, että Geneven kantonin horisontaalisella direktiivillä, joka koskee palvelukseenottomenettelyä julkisoikeudellisissa laitoksissa ja tukea saavissa yksiköissä, rikotaan henkilöiden vapaasta liikkuvuudesta Sveitsin ja Euroopan unionin välillä tehtyä sopimusta ja että kyseistä sopimusta rikotaan myös kaikilla muilla Sveitsin liittovaltion laeilla, jotka asettavat Sveitsin kansalaiset etusijalle,
                           
                        
                              —
                           
                           
                              toteamaan, että Euroopan unionin jäsenvaltiot eivät sitä vastoin syrji lääkäreitä, jotka ovat Sveitsin kansalaisia,
                           
                        
                              —
                           
                           
                              toteamaan, että Euroopan komissio, jonka on huolehdittava siitä, että perussopimuksia sovelletaan, on virheellisesti kieltäytynyt ryhtymästä toimenpiteisiin ja loukannut siten luottamuksensuojan ja saavutettujen oikeuksien periaatteita lääkäri Magnan Nathanielin osalta,
                           
                        
                              —
                           
                           
                              toteamaan, että sen, että Euroopan komissio on virheellisesti kieltäytynyt ryhtymästä toimenpiteisiin, ja lääkäri Magnan Nathanielin kärsimän vahingon välillä on syy-yhteys,
                           
                        
                              —
                           
                           
                              toteamaan, että Euroopan komissio on syyllistynyt laiminlyöntiin,
                           
                        
                              —
                           
                           
                              velvoittamaan Euroopan komission maksamaan SEUT 340 artiklaan perustuvan sopimussuhteen ulkopuolisen vastuun perusteella lääkäri Magnan Nathanielille 1 141 198,10 euroa (vaihtoarvo 7.1.2019 11.39 UTC) eli 1 281 444 Sveitsin frangia, mikä vastaa vuodesta 2013 alkaen syntynyttä vahinkoa,
                           
                        
                              —
                           
                           
                              velvoittamaan Euroopan komission SEUT 340 artiklan perusteella maksamaan laiminlyönnin johdosta lääkäri Magnan Nathanielille jatkuvasta, lopullisesta ja tosiasiallisesta taloudellisesta vahingosta uhkasakkoa 500 euroa työpäivältä, mikä vastaa päiväkohtaista taloudellista vahinkoa, siihen asti, kunnes Sveitsin valaliitto noudattaa henkilöiden vapaasta liikkuvuudesta Sveitsin ja Euroopan unionin välillä tehtyä sopimusta tai jompikumpi sopimuspuoli irtisanoo sopimuksen,
                           
                        
            
                  —
               
               
                  toiseksi
                  
                              —
                           
                           
                              toteamaan, että Euroopan komission 20.12.2018 päivätty vastauskirje on päätös, jolla se kieltäytyi ryhtymästä toimenpiteisiin,
                           
                        
                              —
                           
                           
                              kumoamaan kyseisen Euroopan komission implisiittisen päätöksen, jolla se kieltäytyi ryhtymästä toimenpiteisiin Sveitsin valaliittoa vastaan perussopimusten rikkomisen ja vahingon korvaamatta jättämisen perusteella.
                           
                        
            
         Oikeudelliset perusteet ja pääasialliset perustelut
      
      Kanteensa tueksi kantaja vetoaa viiteen kanneperusteeseen.
      
                  1)
               
               
                  Ensimmäinen kanneperuste, jonka mukaan Sveitsi on rikkonut Euroopan yhteisön ja sen jäsenvaltioiden sekä Sveitsin valaliiton sopimusta henkilöiden vapaasta liikkuvuudesta (EYVL 2002, L 114, s. 6) ja ammattipätevyyden tunnustamisesta 7.9.2005 annettua Euroopan parlamentin ja neuvoston direktiiviä 2005/36/EY (EUVL 2005, L 255, s. 22). Kantajan mukaan Sveitsin valaliitto antoi heinäkuussa 2013 säännöksen, jolla rajoitettiin lääkäreiden palkkaamista Sveitsin pakollisen sairausvakuutuksen kattamilla alueilla, joilla henkilöstömäärä on ylimitoitettu, ja tämä merkitsee kansalaisuuteen perustuvaa välillistä syrjintää, koska kyseinen rajoitus ei koske lääkäreitä, joilla on kolmen vuoden työkokemus Sveitsin yliopistollisista sairaaloista.
               
            
                  2)
               
               
                  Toinen kanneperuste, jonka mukaan Euroopan unioni ei ole kansainvälisen oikeuden vastavuoroisuuden periaatteen mukaan syrjinyt lääkäreitä, jotka ovat Sveitsin kansalaisia, mikä kantajan mukaan unionin yleisen tuomioistuimen on vahvistettava.
               
            
                  3)
               
               
                  Kolmas kanneperuste, jonka mukaan komissio kieltäytyi virheellisesti ryhtymästä toimenpiteisiin, koska sillä on velvollisuus taata perussopimusten noudattaminen SEU 17 artiklan 1 kohdan perusteella sekä Euroopan unionin kansalaisten perusoikeuksien noudattaminen. Tältä osin kantaja vetoaa toimielimiä koskevaan luottamuksensuojan periaatteeseen ja saavutettuihin oikeuksiin liittyvään oikeusvarmuuden periaatteeseen.
               
            
                  4)
               
               
                  Neljäs kanneperuste, jonka mukaan se, ettei komissio ryhtynyt kiireellisesti toimenpiteisiin kantajan kehotuksesta huolimatta, merkitsee implisiittistä kieltäytymistä ja on siten kielteinen päätös.
               
            
                  5)
               
               
                  Viides kanneperuste, jonka mukaan komissiolla on laiminlyönnin johdosta sopimussuhteen ulkopuolinen vastuu SEUT 340 artiklan perusteella.